Sügiseks ei olnud Põhja- ja Ida- Saksamaa okaspuu saematerjali tootjad märganud mingit märkimisväärset nõudluse kasvu nii kodu- kui välisturul. Müügimahud olid sageli väiksemad kui sellele aastaajale tüüpiline. Seepärast kärpisid mitmed tootjad taas oma toodangumahtu. Männist aiatoodete valmistajad on järgmise hooaja suhtes ebakindlad ja ei kiirusta toormeostu lepinguid sõlmima. Samuti on raskemaks muutunud Skandinaavia ja Baltikumi männi saematerjali tarnijatega konkureerimine nii sise- kui eksporditurul. Jätkuv surve standardsete kaubaaluste hinna langetamiseks ning pakenditootjate raugev aktiivsus on survestanud ka küljelaudade ja muude pakenditoodete hindu, paranenud pole karkassipuidu müük. Kahanevad müügimahud ja langevad hinnad on sundinud sõrmjätkatud puidu ja liimpuittalade tootjaid tootmismahtu kärpima, mis omakorda on vähendanud nende poolt saematerjali ostmist. Samuti on turgu häirinud mõned liimpuidu lamellidele septembri lõpus tehtud suhteliselt odavad pakkumised Skandinaaviast. Saksamaa koduturul ei ole okaspuu saematerjali hindade osas mingeid olulisi muutusi siiski toimunud, tootjad on seni suutnud hoida hinnad stabiilsetena ja püüavad hinnataset säilitada. Kui surve jätkub, on kavatsus hinnalangust tootmismahu kärpimisega lükata nii kaugele kui võimalik.